એક અગત્યનો મુદ્દો એ પણ ધ્યાનમાં રાખવો રહ્યો કે ઘણીવાર સગપણનો સંબંધ કોઈ ત્રાહિત કુટુંબ કે વ્યક્તિના માધ્યમથી ગોઠવાયેલો હોય, બંને પાત્રો અને પરિવારને સંબંધ આગળ વધારવાની ઉતાવળમાં બંને પરિવાર જ્યાં રહે છે તે ઘર, તેનું વાતાવરણ કેવું છે, તે જોવાનું રહી જતું હોય છે. તેથી સગપણને જાહેર કરતાં અગાઉ બંને પક્ષનાં ઘર તેમના માન, મોભાને અનુકૂળ આવે એવાં છે કે નહીં તેની પણ ચકાસણી કરી લેવી જોઈએ. ઘણીવાર એવું થાય છે કે છોકરીનાં માતાપિતાનું ઘર વિશાળ હોય અને જે ઘરમાં પરણીને સાસરે જવાનું છે તે ઘર નાનું હોય, કે સંકડાશવાળું હોય, મોકળાશ ઓછી હોય પતિપત્નીને એકાંત મળવાની શક્યતા ઓછી હોય, ભવિષ્યમાં મોટું ઘર લેવાની કોઈ શક્યતા ના હોય કે પરિસ્થિતિ ન હોય, તેમજ જુદા રહેવા જવા માટે પણ વિચારી શકાય એમ ન હોય એવાં ઘરમાં સગપણ નક્કી કરતાં પહેલા બહુ જ સાવચેતી રાખવી જરૂરી છે. આ બાબતે પાછળથી કોઈ કચવાટ ઉભો ન થાય તેનું ધ્યાન રાખવું જોઈએ. આજ રીતે છોકરી પરણી જે ઘરમાં જવાની છે તે ઘર સયુંકત પરિવાર ધરાવે છેકે કેમ, તેમજ તે સયુંકત પરિવારમાં છોકરીની લગ્ન પછી રહેવાની માનસિક તૈયારી છે કે કેમ તે પણ જાણી લેવું જોઈએ. શક્ય હોય તો છોકરીએ એકાદ દિવસ સગપણ નક્કી થાય તે પહેલા ભાવી સાસરે સવારથી સાંજ સુધી રહી આવવું જોઈએ જેથી જે પરિવારમાં પરણ્યા પછી જવાનું છે તેમની રહેણીકરણી, વિચારો, સ્વભાવ વગેરેનો થોડો ઘણો, આછો પાતળો ખ્યાલ આવે. જેથી જે ઘરે લગ્ન પછી જવાનું છે ત્યાં અનુકૂળ આવશે કે કેમ તેનો ખ્યાલ આવી શકે. જોકે ટૂંકા સમયમાં વાસ્તવિકતાની જાણ ન થઈ શકે પણ ઉપરછલ્લો ખ્યાલ તો આવી શકે. મનના સંતોષ ખાતર પણ આટલું કરવું જરૂરી છે.